- Տարածքային առումով ամենասուր իրավական խնդիրը, թերևս, հանքավայրի շահագործման ազդեցության գոտին որոշելն է, քանի որ ազդակիր ճանաչված համայնքների բնակիչներն իրավունք են ստանում մասնակից լինել շահագործման նախագծի հանրային քննարկումներին և ունեն Օրհուսի կոնվենցիայի 2-րդ հոդվածի 5-րդ կետով սահմանված իրավունք՝ դատական կարգով վիճարկելու կայացվելիք որոշումների օրինականությունը: Հաշվի առնելով, որ Ամուլսարը գտնվում է Սևանա լճի ջրահավաք ավազանում, իսկ «Որոտան-Արփա» հիդրոտեխնիկական համալիրի տարածքը նույնիսկ հանդիսանում է Սևանա լճի անմիջական ազդեցության գոտի՝ Ամուլսարի շհագործման համար ազդակիր համայնքներ պետք է ճանաչվեն նաև Սևանա լճի ամբողջ ավազանում գտնվող համայնքները: Այդպիսի պահանջով թե՛ բնապահպանության նախկին նախարար Արամ Հարությունյանին, և թե՛ ներկայիս նախարար Արամայիս Գրիգորյանին բազմիցս դիմել են լճի ազդեցության գոտում գտնվող համայնքների բնակիչները: Երկու դեպքում էլ դիմումները բավարարում չեն ստացել, մինչդեռ Սևանա լճի ջրահավաք ավազանում գտնվելն ինքնին իրավական հիմք է Սևանի վրա հնարավոր ազդեցությունը գնահատելու համար, ինչն իր հերթին անհերքելի իրավական հիմք է հանդիսանում լճին հարակից համայնքներն ազդակիր ճանաչելու համար: Քանի որ այս հիմնախնդիրն ունի շատ տարողունակ իրավական բովանդակություն, Սևանին հարակից հաայնքն ազդակիր ճանաչելու վերաբերյալ առավել մանրամասն կանդրադառնամ հաջորդիվ հոդվածներում: